Κωνσταντίνος Συρίγος

Ο Κωνσταντίνος Συρίγος (1964) είναι πανεπιστημιακός γιατρός με ειδίκευση στη Παθολογία και στη Παθολογική Ογκολογία. Σήμερα είναι Καθηγητής και Διευθυντής της Γ' Παθολογικής Κλινικής και του Ομώνυμου Εργαστηρίου, της Ιατρικής Σχολής, στο Εθνικό και Καποδιστριακό Πανεπιστήμιο Αθηνών.

 Εισήχθη στην Ιατρική Σχολή του Εθνικού και Καποδιστριακού Πανεπιστημίου Αθηνών (ΕΚΠΑ), όπου έλαβε την προπτυχιακή εκπαίδευσή του και αποφοίτησε το 1988. Εκπόνησε τη Διδακτορική Διατριβή του στο Εργαστήριο Παθολογικής Φυσιολογίας της Ιατρικής Σχολής ΕΚΠΑ και ανακηρύχθηκε Διδάκτωρ του ΕΚΠΑ το 1995, με βαθμό «Άριστα». Ακολούθως μετεκπαιδεύτηκε στο Νοσοκομείο Hammersmith NHS του Λονδίνου πάνω στην ανάπτυξη νέων φαρμάκων, στην Ογκολογία. Μετά από σχετικές εξετάσεις έλαβε τους τίτλους Master of Philosophy (M.Phil.) και Διδακτορικού Διπλώματος Φιλοσοφίας (Ph.D.) από το Imperial College of Science, Technology and Medicine University of London (2000). Εκπαιδεύτηκε στη Παθολογία και στη Παθολογική Ογκολογία, μόνο σε Πανεπιστημιακές Κλινικές, και έλαβε τους αντίστοιχους τίτλους ειδικότητας μετά από εξετάσεις. Το ερευνητικό έργο του εστιάζεται στη μεταφραστική έρευνα και στην ανάπτυξη και κλινική δοκιμή νέων, καινοτόμων φαρμάκων στην Ογκολογία. Συνεργάζεται με πολλά διεθνή ερευνητικά ιδρύματα και έχει συμμετάσχει σε περισσότερες από 250 κλινικές μελέτες Φάσης I-IV, για πολλές μορφές καρκίνου. Από το ερευνητικό έργο του έχουν προκύψει πάνω από 600 διεθνείς δημοσιεύσεις και 30.000 βιβλιογραφικές αναφορές στο έργο του. Σε προπτυχιακό επίπεδο είναι ο Επιστημονικός Υπεύθυνος του κατ’ επιλογήν υποχρεωτικού μαθήματος της Ιατρικής Σχολής ΕΚΠΑ «Παθολογική Ογκολογία». Σε μεταπτυχιακό επίπεδο έχει υπάρξει επιβλέπον μέλος ΔΕΠ και μέλος τριμελούς επιτροπής σε πολυάριθμες Διδακτορικές Διατριβές. Είναι ιδρυτής, επιστημονικός διευθυντής και διευθυντής προγράμματος δύο Προγραμμάτων Μεταπτυχιακών Σπουδών της Ιατρικής Σχολής Αθηνών: «Ανάπτυξη Νέων Φαρμάκων: Έρευνα, Κυκλοφορία και Πρόσβαση» και «Ογκολογία Θώρακος: Σύγχρονη Κλινική-Εργαστηριακή Προσέγγιση & Έρευνα». Υπήρξε Επισκέπτης Καθηγητής Παθολογίας (Adjunct Professor of Medicine), στο Pittsburgh School of Medicine (UPMS), Penn, USA (2012-2018), ενώ από το 2008 είναι Επισκέπτης Καθηγητής Ογκολογίας Θώρακος (Visiting Professor of Thoracic Oncology), στο Yale School of Medicine, Yale Cancer Center & Smilow Cancer Hospital, CT, USA. Είναι επιμελητής έκδοσης (chief editor) 9 διεθνών και 5 ελληνικών πολυσυγγραφικών επιστημονικών τόμων, ενώ είναι συγγραφέας δεκάδων κεφαλαίων σε επιστημονικούς τόμους. Ίδρυσε το 2002 και διευθύνει μέχρι σήμερα, την Ογκολογική Μονάδα του ΓΝΑ «Η Σωτηρία». Εκλέχθηκε Επίκουρος Καθηγητής της Ιατρικής Σχολής ΕΚΠΑ το 2002 και Καθηγητής το 2014. Το ίδιο έτος, η Ιατρική Σχολή του Εθνικού και Καποδιστριακού Πανεπιστημίου Αθηνών (ΕΚΠΑ) του ανέθεσε τη διεύθυνση της Γ' Πανεπιστημιακής Παθολογικής Κλινικής και του Ομώνυμου Εργαστηρίου, την οποία συνεχίζει να διευθύνει. Υπήρξε Διευθυντής του Τομέα Παθολογίας της Ιατρικής Σχολής ΕΚΠΑ (2019-2022). Ίδρυσε και διευθύνει τη Β΄ Κλινικής COVID19 στο ΓΝΑ «Η Σωτηρία» (2020-σήμερα).Από το 2018 είναι Πρόεδρος του Δ.Σ. των Παιδικών Χωριών SOS Ελλάδας. Είναι μέλος πολλών διεθνών επιστημονικών οργανισμών, συμπεριλαμβανομένων των: American Society of Clinical Oncology, American Association of Cancer Research, American College of Chest Physicians, International Association for the Study of Lung Cancer και European Society for Medical Oncology. Έχει υπηρετήσει ως συνεκδότης για τα διεθνή επιστημονικά περιοδικά Oncology Research και Frontiers in Oncology. Είναι μέλος της συντακτικής επιτροπής και κριτής σε περισσότερα από 100 διεθνή ιατρικά περιοδικά. Έχει συμμετάσχει σε ομάδες για την έκδοση ευρωπαϊκών και διεθνών κατευθυντήριων ερευνών για τον Καρκίνο του Πνεύμονα, καθώς και για την πρόληψη και θεραπεία των θρομβοεμβολικών επεισοδίων σε ασθενείς με συμπαγείς όγκους. Έχει λάβει διάφορα βραβεία και διεθνείς διακρίσεις για το οργανωτικό, εκπαιδευτικό και κλινικό έργο του. Ιστοσελίδα Βιογραφικό σημείωμα Άρθρα του Κωνσταντίνου Συρίγου